Page:Gospel of Saint John in West-Saxon.djvu/153

, 2] 27. Syððan hē sǣde Thome, Dō ðīnne finger hider, and geseoh mīne handa; and nim þīne hand and dō on mīne sīdan; and ne bēo þū ungelēaffull, [ac gelēaffull.]

28. Thomas andswarode and cwæð tō him, Þū [eart] mīn God and mīn Drihten.

29. Sē Hǣlend cwæð tō him, þū gelyfdest for þām þū mē gesāwe; þā synt ēadige þe ne gesāwon, and gelȳfdon.

30. Witodlīce manega ōðre tācen sē Hǣlend worhte on his leorningcnihta gesyhþe, þe ne synt on þysse bēc āwritene.

31. Witodlīce þās þing synt āwritene þæt ge gelȳfon þæt sē Hǣlend ys Crīst, Godes Sunu; and þæt gē habbon ēce līf þonne gē gelȳfað on his naman.

Ðis godspel gebyrað on wōdnesdæg innan þǣre ēasterucan.

1. Eft æfter þan sē Hǣlend hine geswutelode þus æt ðǣre Tiberiadiscan sǣ.

2. Simon Petrus and Thomas, ðe ys gecweden